
Az intenzív spárgatermesztés stratégiai tervezése hazai viszonyok között

A spárga (Asparagus Officinalis), mint zöldségnövény az igen korai zöldségek csoportjába tartozik. Tudományos kutatások bebizonyították, hogy a spárgában található antioxidánsok és vitaminok jótékony hatást gyakorolnak az emberi szervezetre. Mindezek ellenére Magyarországon az egy főre jutó fogyasztása igen alacsony (0,1 kg), míg Nyugat-Európában az éves fogyasztás meghaladhatja a 2 kg/fő mennyiséget. Gazdaságos termesztésének elsődleges oka az, hogy igen korai zöldségféle, így nem igazán akad vetélytársa a piacon.
Az általam vizsgált vállalat 20 hektáros spárgatelepítést tervez. A 20 ha ültetési költsége 147 369 800 Ft. Ebben az összegben a következő tételek jelennek meg: szaporítóanyag, ültető- és bakhátkészítő gép, öntöző- és tápanyag kijuttató rendszer, kerítés, fólia és a hűtőház. Különböző nagyságú területek bevételi és kiadási adatait elemeztem, így megállapítottam, hogy a hűtőház létesítése csak 20 hektár vagy ennél nagyobb telepített ültetvény esetén térülhet meg gazdaságosan.
További elemzéseimet már a 20 hektáros területre végeztem el, melynek keretében összeállítottam a vállalat stratégiai tervét. Kutatásaim során mind primer, mind pedig szekunder adatgyűjtést is végeztem. A stratégia keretében kiszámítottam a Külső/Belső döntés-előkészítő mátrix értékét, mely mindekképpen a fejlesztés megvalósításának lehetőségét jelzi. Ennek alátámasztására beruházás gazdaságossági elemzéseket végeztem.
A beruházás gazdaságossági elemzések során a megtérülést különböző finanszírozási formákkal számítottam ki. Vizsgálataim során a bevételi adatok meghatározását realista (legvalószínűbb), pesszimista, optimista, export 4 € és az export 6 €-s szcenáriókkal végeztem. Elemzéseim során arra törekedtem, hogy a bevétel és a költség adatokat a beruházás szempontjából valósághűen tervezzem meg. Ezen munka elkészítéséhez voltak segítségemre a DE AGTC KIT Nyíregyházi Kutató Intézet, valamint a DE AGTC KIT Pallagi Kísérleti telepeken dolgozó szakemberek. Az intenzív spárgatermesztés hozam-, költség-, bevétel- és haszon adatait a kísérleti ültetvények vizsgálati adataiból merítettem.
A 20 hektáros spárgaültetvény esetén reális esetben önerő, hitel és támogatás mellett a beruházás 9 év alatt térülne meg. A számításai azt mutatják, hogy a beruházást mindenképpen érdemes és indokolt megvalósítania a vállalatnak.



